CELEX: 32015D0646
Language: sk
Date: 2015-04-23 00:00:00
Title: Vykonávacie rozhodnutie Komisie (EÚ) 2015/646 z 23. apríla 2015 o bakteriálnych kultúrach na znižovanie organických pevných látok uvádzaných na trh na tento účel v súlade s článkom 3 ods. 3 nariadenia Európskeho parlamentu a Rady (EÚ) č. 528/2012 (Text s významom pre EHP)

24.4.2015   
            
            
               SK
            
            
               Úradný vestník Európskej únie
            
            
               L 106/79
            
         VYKONÁVACIE ROZHODNUTIE KOMISIE (EÚ) 2015/646
   z 23. apríla 2015
   o bakteriálnych kultúrach na znižovanie organických pevných látok uvádzaných na trh na tento účel v súlade s článkom 3 ods. 3 nariadenia Európskeho parlamentu a Rady (EÚ) č. 528/2012
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 3 ods. 3,
   keďže:
   
               (1)
            
            
               Írsko 1. apríla 2014 požiadalo Komisiu, aby v súlade s článkom 3 ods. 3 nariadenia (EÚ) č. 528/2012 rozhodla o tom, či dva výrobky na znižovanie organických pevných látok pozostávajúce z bakteriálnych kultúr uvádzané na trh na tento účel sú biocídnymi výrobkami na účely článku 3 ods. 1 písm. a) uvedeného nariadenia.
            
         
               (2)
            
            
               Podľa poskytnutých informácií prvý výrobok rozpúšťa organický kal, znižuje úrovne sírovodíka a amoniakálneho dusíka a čistí vodu v rybníkoch a jazerách a druhý výrobok urýchľuje biologickú oxidáciu pevného organického odpadu a biologický organický rozklad, zefektívňuje aeróbnu digesciu, redukuje organický kal na dne jazier, rybníkov a systémov odpadových vôd a znižuje produkciu plynného zápachu.
            
         
               (3)
            
            
               Vedľajším účinkom týchto výrobkov je obmedzenie rastu rias vo vodných útvaroch, ale nie sú určené na tento účel a o ich používanie na tento účel sa nikdy nepožiadalo.
            
         
               (4)
            
            
               Podľa článku 3 ods. 1 písm. a) nariadenia (EÚ) č. 528/2012 sú biocídnymi výrobkami len výrobky, ktoré sú určené na ničenie, odpudzovanie a zneškodňovanie škodlivých organizmov, zabránenie ich škodlivému účinku alebo ochranu proti akémukoľvek škodlivému organizmu akýmkoľvek spôsobom, ktorý nie je len fyzikálnym alebo mechanickým pôsobením.
            
         
               (5)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
            
         PRIJALA TOTO ROZHODNUTIE:
   Článok 1
   Bakteriálne kultúry na znižovanie organických pevných látok uvádzané na trh na tento účel, ktorých vedľajším účinkom je obmedzenie rastu rias vo vodných útvaroch, pričom však na tento účel nie sú určené, nie sú biocídnymi výrobkami na účely článku 3 ods. 1 písm. a) nariadenia (EÚ) č. 528/2012.
   Článok 2
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 23. apríla 2015
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. EÚ L 167, 27.6.2012, s. 1.